ויאמר ה' לה - רבי יהודה בר רבי סימון, ורבי יוחנן בשם רבי אליעזר ב"ר שמעון, מעולם לא נזקק הקדוש ברוך הוא להשיח עם אשה, אלא עם אותה הצדקת, ואף היא על ידי עילה. רבי אבא בר כהנא אומר: כמה כרכורין כרכר בשביל להשיח עמה, שנאמר: ויאמר לא, כי צחקת! והכתיב: ותקרא שם ה' הדובר אליה. רבי לוי בשם רבי אבא בר חנינא אמר: ע"י מלאך. רבי אלעזר אמר: על ידי שם בן נח. שני גוים בבטנך, שני גיאי גוים בבטנך, זה מתגאה בעולמו וזה מתגאה במלכותו. שני גיאי גוים בבטנך: אדריאנוס בעובדי כוכבים, שלמה בישראל. דבר אחר: שני שונאי גוים בבטנך, כל העובדי כוכבים שונאים את עשו. וכל העובדי כוכבים שונאים את ישראל. סנאיהון דבניא במעייך, דכתיב (מלאכי א): ואת עשו שנאתי. ושני לאומים ממעיך יפרדו אמר רבי ברכיה: מכאן שנולד מהול. ולאום מלאום יאמץ ר' חלבו אמר: עד כאן קריין סבתא ורעמה וסבתכה מינך יקומון יהודאין וארמאין. ורב יעבוד צעיר אמר רבי הונא: אם זכה יעבוד ואם לאו ייעבד: